L'acord preveu l'intercanvi de coneixement, la col·laboració en espectacles i produccions audiovisuals, així com la formació universitària i la recerca.
La consellera de Cultura, Mariàngela Vilallonga, i el president del Contents Innovation Program (CiP), Ichiya Nakamura, han signat avui un acord per desenvolupar activitats amb l'objectiu situar les empreses culturals i creatives de Catalunya i del Japó en primera línia de la innovació, la tecnologia i el món digital.
Mitjançant aquest protocol de col·laboració, en què també participa ACCIÓ –l'agència per a la competitivitat de l'empresa, depenent del Departament d'Empresa i Coneixement– ambdues parts treballaran conjuntament en la creació, promoció, difusió i el consum de la cultura digital i la innovació artística i creativa.
L'acord promourà accions en els següents sectors culturals, en tant que es relacionin amb la tecnologia i el món digital: arts visuals, música, arts escèniques, videojocs, il·lustració, animació, i creació transmèdia i transversal (VR, intel·ligència artificial, robòtica, etc.).
Vilallonga i Nakamura han espressat durant la firma de l'acord la seva satisfacció i s'han mostrat convençuts que aquest és un conveni que donarà els seus fruits.
El protocol signat avui és fruit dels contactes i les reunions que la consellera Vilallonga i altres representants de Departament de Cultura van realitzar durant el mes de juliol a Tòquio i Himeji.
L'acord se centrarà en les accions següents:
També han signat el protocol de col·laboració el director de l'Institut Català de les Empreses Culturals (ICEC), Miquel Curanta, i el conseller delegat d'ACCIÓ, Joan Romero.
El CiP és una entitat creada l'any 2015 per desenvolupar un hub d'empreses tecnològiques i digitals i d'indústria de continguts a l'àrea de Takeshiba de Tòquio, que ha estat acreditada pel govern japonès com a zona especial estratègica nacional.
Com a part d'aquest hub, es crearà un centre de negoci internacional que promourà el desenvolupament de la indústria de continguts culturals digitals que contribuirà a la millora de la competitivitat global i serà el centre de la cooperació entre les indústries creatives i el govern japonès.
Actualment, el CiP està format per més de 50 empreses i organitzacions amb tres nivells de pertinença: directius, generals i suport.
El hub promou el desenvolupament de la indústria de continguts digitals i contribuirà a la millora de les capacitats industrials i a la millora de la competitivitat global a l'àrea de Takeshiba com a punt central de la cooperació amb les indústries i el govern japonès.
Tindrà quatre funcions principals: la recerca i el desenvolupament, el foment de l'emprenedoria, el desenvolupament de recursos humans i la conciliació empresarial.
Nakamura, un referent en l'àmbit digital
Ichiya Nakamura és assessor del govern japonès en temes de polítiques digitals i cultura popular.
Presideix més de 20 consorcis, conferències i programes del govern japonès en aquesta àrea, a més del CiP.
A més de president del CiP, és assessor del Govern Japonès en política digital i cultura popular, és professor a la Keio University Graduate School of Media Design, especialitzat en la política dels mitjans, la creativitat dels nens i la cultura popular.
Al Ministeri de Correus i Telecomunicacions, ha estat el primer responsable de la política sobre la fusió de les comunicacions i la radiodifusió i de la política d'Internet.
També ha estat professor visitant al MIT Media Lab (1998); director executiu del Centre de Stanford Japó – Centre de Recerca (2002); professor a la Universitat de Keio (2006).
Relacions comercials de Catalunya amb Japó
A Catalunya hi ha 2.629 empreses que exporten al Japó, 1.000 de les quals ho fan de forma regular, és a dir, els darrers quatre anys de manera consecutiva.
El volum d'exportació d'aquestes empreses va superar els 848 milions d'euros el 2018, un 0,8% més que l'any anterior, i representa la xifra més alta de la sèrie històrica.
Principalment, s'exporten vehicles (28,9%), carn de porc (25,8%) i productes orgànics (7,1%).
Les exportacions catalanes al Japó representen el 33,6% de les vendes de l'estat Espanyol en aquest país.